Joxe Aierbe

Joxe Aierbe Iraola (Donostia, Gipuzkoa, 1934ko urtarrilaren 20aAipamena: Agindua zor - 2012ko urriaren 5a) euskal idazlea izan zen. Bertsoak idazten egin zen ezaguna.Juan Luis Zabala: «Bertso jartzaile estimatua», Berria, 2012-10-07.

 Bizitza 
Altzako Ubegi baserrian jaioa, gazterik trebatu zen baserriko lanetan. Bost senide ziren. Umetatik zetorkion bertsozaletasuna: aita, ama eta aitona bertsozaleak ziren oso. Bertso zaharrak kantatzea normala zen etxean, bai eta aita bertsotan jardutea ere.

Aita, Bartolo Aierbe bertso jartzailea (Auspoa bildumako bi libururen egilea), Gaintzakoa zuen, eta Goierrin ikasitako lanak ere egiten zituen: erlezaintza, sokak egitea, behi gazta eta gurina…

Martutenera joan zen eskolara. Gero, 18 urterekin, arotz lanetan hasi zen.

Afrikan soldadu zebilela hasi zen bertsoak idazten. 33 urterekin istripu larria izan zuen, eta denbora luzez egon zen mugitu ezinik; idazten jarraitu zuen. Basarriri bidaltzen zizkion bertsoak, hark irratian kanta zitzan. Bera ere ibili zen irratian lanean; bai eta Diario Vasco egunkarirako kronikak egiten ere, 1986tik 1994ra. Euskaraz alfabetatu ondoren, eskolak ere eman zituen. Bi liburu argitaratu zituen Auspoa bilduman.

Gipuzkeraz idazten zuen, eta euskara batua sortu eta gero ere ez zien haren arauei jarraitu (bereziki, h letraren erabilerari dagokionez). Haserretu egin zen Argia aldizkarikoek bere bertsoak h-arekin idatzi zizkiotenean.«Elkarrizketa-Tertulia», Bertsozale Elkartea.

Loiolara ezkondu zen, semea eta alaba izan zituen eta Loiolan bizi izan zen hil arte.

 Liburuak 
 Alako batean. Auspoa bilduma, 1997. Bertso bilduma da.
 Agindua zor. Jose Mari Iriondok koordinatuta. Auspoa bilduma, 2012. Liburu hau saski-naski bat da: artikuluak, gertaerak, bertsoak, txisteak, elkarrizketa luze bat...

 Erreferentziak 

 Kanpo estekak 
 «Joxe Aierbe Iraola», Euskal Herriko Ahotsak.
 «Joxe Aierbe Iraola. Autobiografia», Bertsozale Elkartea.

Kategoria:XX. mendeko Donostiako idazleak
Kategoria:XXI. mendeko Donostiako idazleak
Kategoria:Donostiako bertsolariak
Kategoria:Altzatarrak
Kategoria:Donostian hildakoak